Punts è in luxus

Da David Truttmann, chauredactur da PUNTS 2001 - 2002 .

"PUNTS" è il pli grond luxus da la Rumantschia!" - Quai ha pretendì dacurt in da quels cracks rumantschs. PUNTS - in luxus? Forsa ha'l raschun.

Ha PUNTS finamiras memia grondas? Il team puntistic definescha per regla ses agen product sco "gasetta fatga da e per ils giuvenils rumantschs". Sco magazin che dat la pussaivladad a giuvnas e giuvens rumantschs da scriver e leger en lur lingua sur da temas che als interesseschan. E tut l'istorgia stuess esser pachetada en in layout magari trendy. Quai èn las finamiras, curt e bain. Finamiras memia grondas?

Ina turta da juniors
È PUNTS ina gasetta "per" ils giuvenils rumantschs? Natiralmain. Però spetga mintga Rumantsch/a tranter 15 e 25 onns mintga mais cun mauns tremblonds davant la chascha da brevs? Na: PUNTS n'è betg ina sort "Bravo" rumantsch. La gasettina cuntanscha be ina pitschna gruppa da gimnasiastas, seminarists, studentas e singuls giarsuns. Ina pitschna turta rumantscha da juniors. Mais per mais forsa maximalmain 600 lecturas e lecturs. Quai è pauc. Extrem pauc. Perfin il "Aviöl" en Engiadina (gasettina da scola) vegn legì da dapli persunas. Però faschain in quint proporziunal. 600 lecturas e lecturs, quai è passa 1 pertschient da la Rumantschia. Sche 1 pertschient da la populaziun svizra avess abunà ina gasetta da giuventetgna, alura buna notg. Dumonda: È PUNTS in luxus? Grev da respunder be cun cifras.

Da Mario Pacchioli a Melissa Auf der Maur 
Laschain las cifras e dumandain suenter il cuntegn da PUNTS. Cuntegna la gasettina artitgels "per" ils giuvenils rumantschs? In dilemma per il team da PUNTS. Tge è in tema giuven rumantsch? Tge è insumma il prototip dal giuvenil rumantsch? Tge interessescha tant a Daniela Sgier sco a Jon Andrea Nuolf?
Pertge avessan els dus dad abunar precis PUNTS? Bun, forsa perquai che la gasettina cuntegna ina reportascha exclusiva cun Mario Pacchioli. Tge èn auters temas per giuvenils rumantschs? La resposta è banala: Ils giuvenils rumantschs n'èn betg extraterresters. Ad els ed ellas interessescha quai che interessescha er ad auters giuvenils - ils Red Hot Chili Peppers u la guerra en Irac. E PUNTS guarda gia dapi sia naschientscha sur la sava dal mund rumantsch ora, quai ch'ins na po betg pretender da tut ils meds da massa rumantschs. In per exempels or da las ediziuns da quest onn: demonstraziun al WEF, commentari sur da I’elecziun da Blocher e Merz, donns da la tecnologia da natels, l'Europa multiculturala, privels dal consum da tubac, medischina alternativa ed il disc cumpact da Melissa Auf der Maur. Perquai er en questa occasiun la dumonda: PUNTS in luxus? Areguard la tscherna da temas è la gasettina en la Rumantschia perfin in Rolls-Royce. Forsa mintgatant cun ina roda platta, ok. Ma in Rolls-Royce.
Forsa po ussa insatgi dir: "Da tals temas pos jau leger patgific en ina gasetta da giuvenils tudestga. Perquai na stoss jau betg abunar PUNTS." Gea, nagin problem. Però la cumbinaziun tranter Super-Mario e Melissa Auf der Maur, quella datti be en PUNTS.

Dad Anita Simeon a Toni Poltera
Damai anc la davosa dumonda: È PUNTS la gasetta "da" giuvenils rumantschs? En mintga cas. Ella è fatga dad A enfin Z da giuvnas Rumantschas e giuvens Rumantschs. E gia passa 100 giuvenils han fatg l'experientscha: far PUNTS è simplamain gail. Varsaquants da quellas e quels èn perfin restads tar la professiun dal schurnalissem. Qua in per nums dad ex-puntists/as che lavuran ussa u han gia lavurà tar x-in product schurnalistic en u dador l'univers rumantsch: Anita Simeon, Claudio Spescha, David Spinnler, Flurin Maissen, Guadench Dazzi, Isabelle Jaeger Lechthaler, Pia Plaz, Rafael Camenisch, Sara Hauschild, Toni Poltera etc. (Perstgisai, che jau hai numnà gist voss nums. Ma quai ha stuì esser!) Damai, vulain perfin pretender: Senza PUNTS stuessan Cathomas, Lebrument, Cabalzar e cumpagnia bella serrar lur butias! Perquai la dumonda indispensabla da quest artitgel: È PUNTS in luxus? Per intgins meds da massa è la gasettina in luxus magari bunmartgà.

Ina prestaziun incredibla
L'avegnir da PUNTS pendeva durant quests 10 onns adina puspè vi d'in fil - or da motivs finanzials u perquai ch'i mancavan auturas e schurnalists giuvens. Però a la fin hai adina funcziunà - mais per mais, sur 10 onns. Quai è ina prestaziun incredibla dals giuvenils, sch'ins resguarda la fluctuaziun da persunal! L'ediziun da la gasettina custa onn per onn radund 80'000 francs. Passa la mesadad da quels custs han da vegnir cuvrids cun sustegns e donaziuns. Quai è segir in luxus per la Rumantschia. Però in luxus che fa nair da basegn, gist ussa. Cun ina resalva però: Be sch'i fa plaschair. E tgi che ha guardà e legì la davosa ediziun ha segiramain pudì sentir: Lavurar per PUNTS para anc adina dad esser in gaudi enorm. E leger er. PUNTS in luxus? Giudain quest luxus.